钦定古今图书集成/理学汇编/文学典/第161卷 > 《徐师曾文体明辩》 > 《得端叔淮上书》〈云长淮秋色清旷顺风扬帆恨不得与君俱之〉
## 钦定古今图书集成/理学汇编/文学典/第161卷 > 《徐师曾文体明辩》 > 《得端叔淮上书》〈云长淮秋色清旷顺风扬帆恨不得与君俱之〉

道潜

报言历长淮，泛泛乘舳舻。天开灭远雾，水碧涵空虚。
超然忘端倪，身世疑有无。徜徉极幽致，恨我失之俱。
我昔与曾子，兹游颇踌蹰。风高当白帝，露冷凋红蕖。
扁舟仅半月，历览穷朝晡。伊人亦才华，俊逸千里驹。
结交慕豪彦，倜傥非迂儒。当时欲相从，恨子隔海隅。”
今朝子独往，我辈还星疏。邂逅亦有分，夤缘非强图。
茫然临西风，俛首良自吁。庶几有至理，去彼形迹拘。
相望云汉间，皎洁同蟾蜍。